李处权
送李巨源
我世君家居里同，异时德邻饱过从。
论文高摘屈宋艳，结交远蹑管鲍踪。
嗟我不识丈人行，喜君雅有前辈风。
靖康三月虎狼去，长安城中一再逢。
笑谈未了已吹断，五年千里一转蓬。
只知兵戈事奔窜，岂料樽酒陪从容。
清溪照人山入座，莺声已老春事空。
人生一世太草草，客舍百事尤匆匆。
和文已远典型在，芝兰玉树庭砌中。
况君屡持使者节，至今能声满河东。
丞相方须幕中画，国士之顾必所蒙。
开元贞观望公等，天子不在咸阳宫。